INDICTIO Nos, frater Claudius Vaussin, abbas Cistercii, sacrae theologiae in facultate Parisiensi doctor, christianissimo Regi a sanctioribus consiliis, et in supremo Burgundiae Senatu Primus Consiliarius natus, universi Cisterciensis Ordinis caput, ac superior generalis, eiusdemque Capituli generalis plenaria authoritate fungentes, omnibus praesentes litteras inspecturis, quorum interest, aut interesse poterit, salutem. Notum facimus quod cum nos de beneplacito christianissimi Regis personaliter ad Sanctissimum D. N. supplices accesserimus pro canonice promovenda Ordinis nostri Cisterciensis per diversa mundi regna diffusi reformatione salva eiusdem Ordinis unione, et integra subordinatione, placuit eidem Sanctissimo D. N. per *Breve* de die decima sexta mensis ianuarii praesentis anni 1662 nobis mandare, ut viros idoneos Ordinis nostri Cisterciensis, tam ex Gallia, quam aliunde advocaremus, seu moneremus, quatinus articulos concernentes Ordinis nostri praefati reformationem ab ipso Sanctissimo D. N. instituendam, mittant Congregationi particulari ad hunc finem deputatae. Quare nos cum ea, qua per est, reverentia praefatum *Breve* suscipientes in vim et executionem illius per litteras nostras, tamquam idoneos monuimus RR. admodum DD. quatuor primos coabbates nostros, scilicet de Firmitate, de Pontigniaco, de Claravalle et de Morimundo, ac imprimis etiam Reverendum P. D. Hilarionem Rancati abbatem S. Crucis in Hierusalem de Urbe tamquam virum de universa romana Ecclesia, et de toto Ordine nostro benemeritum ; necnon venerabilem magistrum D. Ioannem Tedenat nostrum in universis Galliis Vicarium generalem. Et per similes litteras nostras pariter monuimus ex RR. abbatibus, monachis Abstinentibus, seu Strictioris Observantiae R. abbatem de Fulcardimonte, R. abbatem de Pinu, R. abbatem de Carmeia Provisorem collegii nostri S. Bernardi Parisiensis, et R. abbatem de Precibus, necnon utrumque s. th. Magistrum professorem in dicto collegio scilicet D. Michaelem Herman monasterii nostri de Castellione, et D. Carolum Louvet monasterii de Vallibus religiosos professos, ac per dictum nostrum generalem in Galliis Vicarium moneri iussimus alios ex DD. abbatibus et monachis Abstinentibus, seu Strictioris Observantiae, si qui commode moneri poterunt. Deinde per alias nostras litteras ex RR. coabbatibus et prioribus nostris generalibus Vicariis in provinciis Galliarum, et aliis adiacentibus, R. abbatem de Bello becco in Insula Gallicana, R. abbatem de Bonavalle Ruthenensi in Alvernia, R. abbatem de S. Sulpitio in Sabaudia, R. abbatem de Villanova in minori Britannia, R. abbatem de Caroloco in comitatu Burgundiae, et R. abbatem de Valle dulci in Lotharingia. Venerabilem D. priorem de Bolbona in Tolosana provincia, V. D. priorem de Oratorio in Andegavia, et Turonia, V. D. priorem de Bonacumba in Ruthen. et Cadurcen. V. D. de Roissey in Normannia, V. D. priorem de Fesia in Vasconia, V. D. priorem de Moroliis in Pictavia. Postmodum vero per posteriores litteras nostras, tamquam idoneos monuinus [monuimus] RR. abbates nostros et Cisterciensis Ordinis nostri Vicarios generales extra Galliam, scilicet R. abbatem de Cistello Congregationis nostrae Cisterciensis Tusciae, et Lombardiae Praesidem, R. abbatem de Claravalle Mediolanensi caput regiminis provinciae Lombardiae, R. abbatem de Succursu Congregationis nostrae Cisterciensis Calabriae, et Lucaniae Praesidem, R. P. Cirinum Loca Visitatorem Siciliae, R. abbatem de Salem in tota Congregatione nostra Cisterciensi Superioris Germaniae, R. abbatem de Caesarea in Suevia, R. abbatem de S. Urbano in Helvetia, R. abbatem de Ebrac in Franconia, R. abbatem de Alderspach in Bavaria, R. abbatem de Campo liliorum in regno Hungariae, et archiducatu Austriae, R. abbatem de Sedelitz in regno Bohemiae, R. abbatem de Runa in Carinthia et Carniola, R. abbatem de Henrichovio in Silesia ; R. abbatem de Landa in regno Poloniae, R. abbatem de Veterimonte ad Tractum Rheni et partes Westphaliae, R. abbatem de Dunis in Belgio, R. abbatem de Alna in Leodio, R. abbatem de Tractu in regno Hiberniae, R. abbatem de Valledigna in Congregatione nostra Cisterciensi regnorum Aragoniae, Navarrae, Valentiae, Maioricarum et principatus Cataloniae, R. abbatem de Palatiolis Congregationis nostrae Cisterciensis regnorum Castellae, Legionis Asturiae et Galleciae Reformatorem, necnon R. abbatem Lusitaniae Visitatorem, quibus omnibus nostris et Cisterciensis Ordinis nostri Vicariis generalibus praedictum *Breve* intimavimus, et ab iisdem intimari mandavimus omnibus et singulis monasteriis suae curae commissis, et praenominatos abbates ac vicarios generales monuimus, quatinus intra terminum trium mensium per praefatum *Breve* praefixum mittant Congregationi particulari hic ad examinandum, informandum et referendum a Sua Sanctitate deputatae (cuius Illustrissimus Praesul Dominus de Alteriis est caput) articulos concernentes reformationem praedicti Ordinis nostri a Sanctissimo D. N. iustituendam, quos articulos Romam dirigere poterunt, vel ad venerabilem Patrem D. Ioannem Malgoirés nostri Cisterciensis Ordinis Procuratorem generalem in romana Curia, (quem etiam tamquam idoneum monuimus ad effectum supradictum) vel ad quemlibet alium maluerint, ut praefatae Congregationi valeant exhiberi, de quibus omnibus praefatis praesentes litteras conficiendas esse duximus. Actum Romae in aedibus monasterii nostri S. Crucis in Hierusalem die vigesima octava mensis ianuarii anno Domini 1662, sub nostra, et secretarii nostri subscriptionibus, et maioris nostri sigilli appositione. F. Claudius abbas Cisterciensis generalis. De mandato praefati Rmi D. abbatis generalis. fr. Franciscus Destrechy secretarius. 